PMIndiaData/PMIndiaSum huggingface dataset:
केंद्रीय मंत्रिमंडळाने बंगळुरू मेट्रो रेल्वे प्रकल्प टप्पा 2 ए आणि टप्पा 2 बी ला दिली मंजुरी

नवी दिल्ली, 20 एप्रिल 2021 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने बंगळुरू मेट्रो रेल्वे प्रकल्प टप्पा 2 ए (केंद्रीय रेशीम बोर्ड जंक्शन ते के.आर. पूरम) आणि टप्पा 2 बी (के. आर. पुरम ते विमानतळ हेब्बल जंक्शनमार्गे ) या एकूण 58.19 कि.मी. लांबीच्या मार्गाला मंजुरी दिली आहे. प्रकल्पाचा एकूण खर्च 14,788.101 कोटी रुपये आहे. या प्रकल्पाच्या अंमलबजावणीमुळे बंगळुरूला आवश्यक अतिरिक्त सार्वजनिक वाहतुकीची पायाभूत सुविधा उपलब्ध होणार आहे. उद्दिष्टे या प्रकल्पामुळे बंगळुरूमधील शहरी वाहतूक व्यवस्थेत एकसंधता येईल. खासगी वाहनांची वाढती संख्या आणि शहरात मोठ्या प्रमाणात सुरु असलेले बांधकाम यामुळे प्रवासी पायाभूत सुविधा आणि औद्योगिक कामांवर ताण पडत आहे , तो दूर करणे आणि लोकांना सुरक्षित, विश्वसनीय आणि आरामदायी सार्वजनिक वाहतूक पुरवणे हा यामागचा उद्देश आहे. मेट्रो प्रकल्प शहरी वाहतुकीच्या पारंपारिक प्रणालीतील एक नाविन्यपूर्ण उपक्रम आहे. या प्रकल्पात कार्यक्षम आणि प्रभावी पद्धतीने इतर शहरी वाहतूक प्रणालीमध्ये एकात्मीकरण केले आहे, जे केवळ डिझाइनिंग, तंत्रज्ञान आणि संस्थात्मक व्यवस्थापनच्या अभिनव पद्धतींचा अवलंब केल्यामुळे शक्य झाले आहे.
कुलगुरु स्वामी राजर्षी मुनी यांच्या निधनाबद्दल पंतप्रधानांनी शोक व्यक्त केला

नवी दिल्‍ली, 30 ऑगस्‍ट 2022 लकुलीश परंपरेतील कुलगुरू स्वामी राजर्षी मुनी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. स्वामींनी गेले अनेक वर्ष योगसाधनेच्या क्षेत्रात दिलेल्या अतुलनीय योगदानाचे पंतप्रधानांनी स्मरण केले. दिवंगत आत्म्याला शांती मिळावी अशी प्रार्थना करून पंतप्रधानांनी स्वामींच्या अनुयायांप्रती शोक व्यक्त केला.
भारत आणि पेलेस्टाईन दरम्यान कृषी सहकार्य सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या मंत्रिमंडळाच्या बैठकीत , भारत आणि पेलेस्टाईनच्या कृषी मंत्रालयांमधल्या सामंजस्य कराराला मंजुरी देण्यात आली . मे 2017 मध्ये पेलेस्टाईनचे मंत्री भारत दौऱ्यावर आले असतांना हा करार करण्यात आला होता. या करारामुळे, कृषीसह, पशुसंवर्धन आणि पशुवैद्यक क्षेत्रात भारताला पेलेस्टाईनचे सहकार्य मिळू शकेल. तसेच रोप आणि भूमी पोषण, आधुनिक सिंचन तंत्रज्ञान या विविध क्षेत्रातही परस्पर सहकार्य केले जाईल. या सामंजस्य कराराअंतर्गत, एक कृषी निरीक्षण समितीही तयार केली जाईल.
वित्त कायदा 2007 च्या 136 कलमांतर्गत माध्यमिक आणि उच्च माध्यमिक शिक्षणावर लावण्यात आलेल्या उपकरातल्या   शिलकीचा  एकल स्थायी कॉर्पस निधी निर्माण  करण्याला मंत्रिमंडळाची मंजूरी

माध्यमिक आणि उच्च माध्यमिक शिक्षणासाठी,सार्वजनिक खात्यामध्ये एकल स्थायी कॉर्पस निधी जो, “माध्यमिक आणि उच्च स्तर शिक्षण कोष” म्हणून ओळखला जाईल, या कोष निर्मितीला केंद्रीय मंत्रिमंडळाने मंजूरी दिली आहे. शिक्षण विषयक या कोषात माध्यमिक आणि उच्च माध्यमिक शिक्षण कराची शिल्लक जमा केली जाईल. या कोशातल्या निधीचा संपूर्ण देशातल्या माध्यमिक आणि उच्च माध्यमिक शिक्षण घेणाऱ्या विद्यार्थ्यांसाठीच्या योजनांसाठी उपयोग केला जाईल. मनुष्य बळ विकास मंत्रालय याची देखरेख आणि प्रशासन पाहील.सध्याच्या माध्यमिक आणि उच्च माध्यमिक शिक्षण योजनांवर याचा वापर करता येईल,माध्यमिक आणि उच्च माध्यमिक शिक्षणविषयक, भविष्यातल्या कार्यक्रम अथवा योजनेसाठीही मनुष्यबळ विकास मंत्रालय यातल्या निधीचा उपयोग करू शकेल.
तुमकूर जिल्हयात हिंदुस्थान एरोनॉटिक्सच्या नव्या हेलिकॉप्टर निर्मिती युनिटची पंतप्रधान नरेंद्र मोदी यांच्या हस्ते  पायाभरणी

कर्नाटक मधल्या तुमकूर जिल्हयातल्या हिंदुस्थान एरोनॉटिक्स लिमिटेडच्या हेलिकॉप्टर निर्मितीच्या नव्या युनिटची पायाभरणी पंतप्रधान नरेंद्र मोदी यांच्या हस्ते आज झली. तुमकूर इथले हे निर्मिती युनिट हे साधारण नाही तर संपूर्ण जग त्याची दखल घेईल असे आहे असे पंतप्रधाानांनी यावेळी सांगितले. माजी पंतप्रधान लालबहाद्‌दूर शास्त्री यांच्या प्रसिध्द “जय जवान जय किसान” या घोषणेचे स्मरण पंतप्रधान नरेंद्र मोदी यांनी केले. गेल्या 50 वर्षात देशाने कृषी क्षेत्रात मोठी प्रगती केल्याचे सांगून अन्नधान्यांत देश आता स्वयंपूर्ण झाल्याचे पंतप्रधान म्हणाले. भारतीय लष्कर वापरत असलेली शस्त्रास्त्रे आणि हत्यारे जगातली सर्वोत्तम आहेत याची खातरजमा करण्याची ही वेळ असल्याचे पंतप्रधान म्हणाले. यासाठी आयात शस्त्रास्त्रावरचे अवलंबित्व भारताने नष्ट करण्याची गरज पंतप्रधानांनी व्यक्त केली. ही शस्त्रास्त्रे महागडी असतात आणि अदययावत तंत्रज्ञाना नुसारही नसतात असे ते म्हणाले. संरक्षण सामग्री उत्पादनावर भर देण्याचा निर्णय केंद्र सरकारने घेतल्याचे पंतप्रधानांनी सांगितले. तुमकूरमधे निर्माण होणारी हेलिकॉप्टर्स, दुर्गम ठिकाणी कार्यरत असणा-या सैनिकांसाठी वापरली जातील. या युनिटमधे निर्माण झालेले पहिले हेलिकॉप्टर 2018 मधे उड्डाण करेल. या कारखान्यामुळे प्रत्यक्ष वा अप्रत्यक्ष सुमारे 4000 कुटुंबाना उपजिविकेचे साधन उपलब्ध होणार असल्याची माहितीही पंतप्रधानांनी दिली. भारतातल्या औद्योगिकीकरणाकडे समाजातल्या गरिब आणि शोषितांच्या सबलीकरणाचे माध्यम म्हणून पहाण्याच्या डॉ. बाबासाहेब आंबेडकर यांच्या दूरदृष्टीचे स्मरण पंतप्रधानांनी केले. तुमकूर इथले हे उत्पादन युनिट म्हणजे त्यांचे हे स्वप्न पूर्ण करण्याच्या दिशेने टाकलेले एक पाऊल असल्याचे पंतप्रधान म्हणाले. कर्नाटकाचे राज्यपाल वजूभाई वाला, कर्नाटकाचे मुख्यमंत्री सिध्दरामय्या, केंद्रीय मंत्री मनोहर पर्रीकर, डी व्ही सदानंद गौडा, अनंतकुमार, केंद्रीय राज्यमंत्री जी एम सिध्देश्वर यावेळी उपस्थित होते.
700 मेगाहर्ट्झच्या बँडमध्ये भारतीय रेल्वेला 5 मेगाहर्ट्झचा स्पेक्ट्रम देण्याच्या प्रस्तावाला मंत्रिमंडळाची मंजुरी

नवी दिल्ली, 9 जून 2021 रेल्वेस्थानके आणि गाड्यांमध्ये जनतेच्या सुरक्षा आणि सुरक्षिततेची काळजी घेण्यासाठी 700 मेगाहर्ट्झ वारंवारितेच्या बँडमध्ये 5 मेगाहर्ट्झचा स्पेक्ट्रम भारतीय रेल्वेला देण्याच्या प्रस्तावाला पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने मंजुरी दिली आहे. यातून 'आत्मनिर्भर भारत' अभियानाला गती मिळू शकणार आहे. हा स्पेक्ट्रम मिळाल्यावर भारतीय रेल्वे आपल्या मार्गांवर धावत्या गाड्यांसाठी रेडिओ तरंगांच्या मदतीने संदेशवहन करू शकणार आहे. सदर प्रकल्पासाठी 25,000 कोटी रुपयांपेक्षा अधिक गुंतवणुकीची गरज भासेल असा अंदाज आहे. येत्या पाच वर्षात हा प्रकल्प पूर्ण होण्याची अपेक्षा आहे. याबरोबरच, भारतीय रेल्वेने गाड्यांच्या सुरक्षेसाठी देशांतर्गत विकसित झालेली स्वयंचलित प्रणाली- टीसीएएस- अर्थात रेल्वेगाड्यांची धडक टाळणारी यंत्रणा- स्वीकारण्यास मंजुरी दिली आहे. या यंत्रणेद्वारे गाड्यांची धडक टाळता येणार असून त्यामुळे अपघातांचे प्रमाण कमी होण्यास व प्रवाशांच्या सुरक्षिततेत वाढ होण्यास मदत होणार आहे. रेल्वेच्या प्रचालन आणि देखभाल व्यवस्थेत सदर प्रणालीमुळे मोठा बदल होणार आहे. सुरक्षाव्यवस्थेत वाढ होण्याबरोबर, उपलब्ध पायाभूत सुविधांमध्येच मार्गावर अधिक गाड्या चालविणे शक्य होणार आहे. आधुनिक रेल्वेजाळे तयार होण्याने वाहतूक खर्चात कपात आणि कार्यक्षमतेत वाढ शक्य होणार आहे. सदर प्रणालीमुळे रेल्वेला सुरक्षित आणि विश्वासार्ह पद्धतीने ध्वनी, ध्वनिचित्र आणि माहितीचे संदेशवहन करता येणे शक्य होऊन, प्रचालन, सुरक्षा आणि सुरक्षिततेसाठी त्याचा चांगला उपयोग होऊ शकणार आहे. आधुनिक सिग्नलयंत्रणा आणि गाड्यांच्या संरक्षण यंत्रणेसाठी त्याचा उपयोग होईल. तसेच लोको पायलट म्हणजे चालक आणि गार्ड म्हणजे मार्गरक्षक यांच्यादरम्यान विना-अडथळा संदेशवहन सेवाही यामुळे मिळू शकेल. तसेच, रेल्वेगाड्यांची कामे अधिक कार्यक्षम, सुरक्षित आणि अधिक वेगवान पद्धतीने होण्यासाठी डबे, वाघिणी, इंजिने यांच्यावर इंटरनेटच्या मदतीने दूरवरून देखरेख करणे व सीसीटीव्ही कॅमेऱ्यांचे थेट प्रक्षेपण पाहणेही या प्रणालीमुळे शक्य होईल. या स्पेक्ट्रमचे शुल्क, दूरसंदेशवहन विभागाने आखून दिलेल्या सूत्रानुसार व परवाना शुल्कासंबंधीच्या ट्रायच्या शिफारशींनुसार लागू होईल.
9 ऑक्टोबरला पंतप्रधान हरियाणाला भेट देणार

पंतप्रधान नरेंद्र मोदी 9 ऑक्टोबर 2018 रोजी हरियाणातील रोहतकमधल्या संपलाचा दौरा करणार आहेत. ते दीनबंधू सर छोटूराम यांच्या पुतळ्याचे अनावरण करणार आहेत. सर छोटूराम यांनी शेतकऱ्यांचे कल्याण तसेच मागास आणि वंचितांच्या उद्धारासाठी अविरत काम केले आहे. शिक्षण क्षेत्र आणि अन्य सामाजिक उपक्रमांमधील त्यांच्या कार्याचे पंतप्रधानांनी स्मरण केले. सोनपत येथील रेल्वे बोगी कारखान्याच्या पायाभरणी निमित्त एका कोनशिलेचे ते अनावरण करतील. उत्तर भारतातील रेल्वे बोगींसाठी दुरुस्ती आणि देखभालीची प्रमुख सुविधा बनेल. मॉड्यूलर आणि प्री फॅब्रिकेटेड बांधकाम तंत्रज्ञान, आधुनिक यंत्रे आणि पर्यावरणाला अनुकूल वैशिष्ट्यांचा वापर करून याची निर्मिती केली जाणार आहे.
प्रगती व्दारे पंतप्रधानांचा संवाद

प्रो-ॲक्टीव्ह गव्हर्नन्स ॲण्ड टाईमली इंम्लिमेंटेशन प्रगती अर्थात तत्पर शासन आणि वेळेवर अंमलबजावणी व्दारे पंतप्रधान नरेंद्र मोदी यांच्या अध्यक्षतेखाली आठवा वार्तालाप झाला. महाराष्ट्र, दिल्ली, हरियाणा, उत्तरप्रदेश बिहार, झारखंड, पश्चिम बंगाल ओदिशा, छत्तीसगड, तेलंगण सहित इतर राज्यातल्या रस्ते, रेल्वे, मेट्रो रेल्वे, ऊर्जा, अन्न प्रक्रिया क्षेत्रातल्या महत्वाच्या पायाभूत प्रकल्पांचा पंतप्रधानांनी आढावा घेतला. हैद्राबाद मेट्रो रेल्वे प्रकल्पाचा आढावा घेताना, हा सार्वजनिक खाजगी भागिदारी प्रकल्प लवकरात लवकर पूर्ण करण्याचे निर्देश पंतप्रधानानी संबंधित अधिका-यांना दिले. पूर्वीय मालवाहतूक कॉरिडॉर, दिल्ली, हरियाणा उत्तर प्रदेश परिघीय महामार्गासह आणखी काही महत्वाच्या प्रकल्पांचा त्यांनी आढावा घेतला. फूड पार्क योजनेचा आढावा घेताना, याआधी पूर्ण झालेल्या पार्कच्या लाभाचे व्यापक मूल्यांकन करण्याचे आवाहन पंतप्रधानांनी केले. म्यानमार मधल्या कालादन मल्टी मोडल वाहतूक तसेच रिह-तेदिम रस्ते प्रकल्पाचा आढावा घेतला. हा प्रकल्प म्हणजे पूर्वेकडे पहा या धोरणाची कोनशिला असून तो जलदगतीने पूर्ण करण्याचे आवाहन त्यांनी केले. मनरेगा अंतर्गत थेट लाभ हस्तांतरणाच्या प्रगतीचाही पंतप्रधानांनी आढावा घेतला.
भारतीय हॉकी संघातील प्रत्येक खेळाडूचे पंतप्रधानांकडून कौतुक

नवी दिल्ली, 5 ऑगस्ट 2021 भारतीय हॉकी संघाने देशाला ऑलिंपिक्समधील कांस्य पदक मिळवून दिल्याबद्दल पंतप्रधान नरेंद्र मोदींनी भारतीय हॉकी संघाचे कौतुक केले आहे. प्रत्येक भारतीयाच्या हृद्यात आणि मनात हॉकीला खास स्थान असल्याचा पंतप्रधानांनी पुनरुच्चार केला. प्रत्येक हॉकीप्रेमीच्या तसेच क्रीडाप्रेमींच्या मनात 5 ऑगस्ट 2021 हा संस्मरणीय दिवस म्हणून कोरला जाईल असे पंतप्रधान म्हणाले. त्यानंतर अनेक ट्विट संदेशांमधून पंतप्रधानांनी भारतीय संघातील प्रत्येक खेळाडूचे खास कौतुक केले.
पंतप्रधानांनी आसाममधील पूरस्थितीबाबत मुख्यमंत्र्यांशी चर्चा केली

पंतप्रधान नरेंद्र मोदी यांनी आसाममधील पूरस्थितीबाबत काल आणि आज आसामचे मुख्यमंत्री सर्बानंद सोनोवाल यांच्याशी चर्चा केली. ट्विटरवरील संदेशात पंतप्रधान म्हणाले की, “सरकार सातत्याने परिस्थितीवर बारीक लक्ष ठेवून आहे आणि राज्यातील पूरस्थिती नियंत्रणात आणण्यासाठी शक्य ती सर्व मदत पुरवली जात आहे. पंतप्रधान म्हणाले, आसाममध्ये पूरस्थिती निर्माण झाल्यापासून केंद्र सरकार सातत्याने परिस्थितीवर लक्ष ठेवून आहे. राज्यातील काही भागातील पूरस्थिती नियंत्रणात आणण्यासाठी आसामला शक्य ती सर्व मदत पुरवली जात आहे.”
पंतप्रधानांनी स्वीकारले नेताजी सुभाषचंद्र बोस यांचे शिल्प

नवी दिल्‍ली, 5 एप्रिल 2022 पंतप्रधान नरेंद्र मोदी यांनी आज शिल्पकार अरुण योगीराज यांच्याकडून नेताजी सुभाषचंद्र बोस यांचे शिल्प स्वीकारले. पंतप्रधानांनी ट्विट केले “आज @yogiraj_arun भेटून आनंद झाला. नेताजी बोस यांचे हे विशेष शिल्प सामायिक केल्याबद्दल त्यांचे आभार.”
मुद्रा योजनेने असंख्य भारतीयांना त्यांचे उद्योजकीय कौशल्य दाखविण्याची आणि रोजगार निर्माते होण्याची संधी दिली : पंतप्रधान

नवी दिल्ली, 8 एप्रिल 2022 पंतप्रधान नरेंद्र मोदी यांनी म्हटले आहे की, प्रधानमंत्री मुद्रा योजना सुरू झाल्यापासून, गेल्या सात वर्षात या योजनेने असंख्य भारतीयांना त्यांचे उद्योजकीय कौशल्य दाखविण्याची आणि रोजगार निर्माण करण्याची संधी उपलब्ध करून दिली आहे.या सात वर्षांत मुद्रा योजना गेम चेंजर ठरली असून प्रतिष्ठेसह समृद्धी वाढवण्यातही या योजनेचे योगदान आहे असे ते म्हणाले. मायगव्हइंडियाच्या ट्विटला उत्तर देताना पंतप्रधानांनी ट्विट केले; “#FundingTheUnfunded म्हणजेच निधी नसलेल्यांना निधीपुरवठा या मार्गदर्शक तत्त्वानुसार, मुद्रा योजनेने असंख्य भारतीयांना त्यांचे उद्योजकीय कौशल्य दाखविण्याची आणि रोजगार निर्माण करण्याची संधी दिली आहे.आज आपण #7YearsOfPMMY म्हणजेच मुद्रा योजनेची सात वर्ष साजरी करत असताना, ही योजना गेम चेंजर ठरली आहे आणि समृद्धी तसेच प्रतिष्ठा वाढविण्यातही ही योजना महत्त्वपूर्ण ठरली आहे.”
पंतप्रधानांच्या हस्ते चीझ कारखाना उदघाटीत;  गुजरातमधल्या बनासकांठा जिल्ह्यात शेतकऱ्यांना  पंतप्रधानांचे  संबोधन

पंतप्रधान नरेंद्र मोदी गुजरातमधल्या दिसा इथे बनासकांठा सहकारी दूध उत्पादक संघाने आयोजित केलेल्या बनास डेरीच्या सुवर्ण महोत्सवी वर्षानिमित्त आयोजित कार्यक्रमाला आज उपस्थित होते. चीझ कारखान्याच्या उद्‌घाटनानिमित्त पंतप्रधानांनी एका प्रतिकृतीचे आणि पालनपूर येथील दह्याशी संबंधित एका प्लांटचे रिमोट कंट्रोलद्वारा उद्‌घाटन केले. उत्तर गुजरातमधल्या शेतकऱ्यांनी, आपल्या क्षमतेचे साऱ्या जगाला दर्शन घडवले आहे, असे पंतप्रधानांनी शेतकऱ्यांना संबोधित करताना सांगितले. या भागातल्या शेतकऱ्यांना ठिबक सिंचनाचा मोठ्या प्रमाणात लाभ झाल्याची नोंद पंतप्रधानांनी घेतली. इथला शेतकरी दुग्धविकास आणि पशुपालनाकडे वळल्याचे सांगून शेतकऱ्यांसाठी हे लाभदायी असल्याचे पंतप्रधान म्हणाले. श्वेतक्रांती बरोबरच इथे आता स्वीट क्रांती अर्थात माधुर्य क्रांती होत आहे. कारण इथला शेतकरी आता मध उत्पादनातही तरबेज होत आहे. विमुद्रीकरणासंदर्भात बोलताना पंतप्रधान म्हणाले की, या निर्णयामुळे दहशतवादी आणि बनावट नोटा रॅकेट कमकुवत करण्यात सरकार यशस्वी ठरत आहे. गरीबांच्या कल्याणासाठी केंद्र सरकार अथक कार्य करत असल्याचे त्यांनी सांगितले. ई-बँकींग आणि ई-वॉलेट वापरावे यासाठी त्यांनी जनतेला प्रोत्साहन दिले. भारताला अधिक प्रगती करायची आहे आणि त्यासाठी भ्रष्टाचार आणि काळा पैसा नष्ट झाला पाहिजे, असे पंतप्रधान म्हणाले.
पंतप्रधानांकडून उरीमधील दहशतवादी हल्ल्याचा तीव्र निषेध

पंतप्रधान नरेंद्र मोदी यांनी जम्मू आणि काश्मीरमधील उरी येथे आज सकाळी झालेल्या दहशतवादी हल्ल्याचा तीव्र निषेध केला आहे. पंतप्रधान म्हणाले, “ उरीमधील भ्याड दहशतवादी हल्ल्याचा आम्ही तीव्र निषेध करतो. या घृणास्पद हल्ल्यातील दोषींना शिक्षा झाल्यावाचून राहणार नाही असे मी देशाला आश्वासन देतो. उरी मध्ये शहीद झालेल्यांना आम्ही वंदन करतो. त्यांनी देशाची केलेली सेवा कायम स्मरणात राहील. मृतांच्या कुटुंबियांप्रति मी संवेदना व्यक्त करतो. या हल्ल्याबाबत गृहमंत्री आणि संरक्षणमंत्र्यांशी बोललो. संरक्षण मंत्री स्वत: जम्मू आणि काश्मीरमध्ये जाऊन परिस्थितीचा आढावा घेतील.”
पंतप्रधानांनी देशवासियांना ईस्‍टरनिमित्‍त दिल्‍या शुभेच्‍छा

पंतप्रधान नरेंद्र मोदी यांनी ईस्‍टरनिमित्‍त देशवासियांना शुभेच्‍छा दिल्‍या आहेत. प्रत्‍येक भारतवासियाला ईस्‍टरच्‍या शुभेच्‍छा. ईसा मसीह यांची शिकवण आपल्‍या समाजामध्‍ये सौहार्द, एकात्‍मता आणि एकतेची भावना वृध्दिंगत करणारी ठरेल, अशी मी कामना व्‍यक्‍त करतो.’’ असे पंतप्रधान मोदी यांनी आपल्‍या संदेशात म्‍हटले आहे.
संसदेच्या पावसाळी अधिवेशनापूर्वी पंतप्रधान नरेंद्र मोदी यांनी साधलेला संवाद

नमस्‍कार मित्रांनो, एका दीर्घ काळानंतर आज आपल्या सगळ्यांची भेट होत आहे. आपण सगळे ठीक आहात ना? काही संकट तर नाही आले ना आपल्या कुटुंबात? चला, परमेश्वर आपल्या सर्वांना सुरक्षित ठेवो. एका विशिष्ट वातावरणात संसदेचे हे अधिवेशन आज सुरु होत आहे. कोरोनाही पण त्याचवेळी कर्तव्येही आहेत. आणि सर्व खासदारांनी कर्तव्याचा मार्ग निवडला आहे. मी सर्व खासदारांचे, त्यांच्या या पुढाकारासाठी अभिनंदन करतो, आणि त्यांना धन्यवादही देतो. अर्थसंकल्पीय अधिवेशन नियोजित वेळेआधीच थांबवावे लागले होते. यावेळीही दिवसांतून दोनदा, एकदा राज्यसभा, एकदा लोकसभा अशी वेळही बदलावी लागली आहे. यावेळी शनिवार-रविवारची सुट्टी देखील रद्द करण्यात आली आहे. मात्र सर्व सदस्यांनी ही बाब मान्य केली आहे, त्याचे स्वागत केले आहे आणि कर्त्यव्याच्या मार्गावर पुढे जाण्याचा निर्णय घेतला आहे. या अधिवेशनात अनेक महत्वाचे निर्णय होण्याची अपेक्षा आहे, अनेक विषयांवर चर्चा होईल आणि आपल्या सर्वांचा अनुभव आहे की लोकसभेत जितकी जास्त सविस्तर चर्चा होते, जितकी वैविध्यपूर्ण चर्चा होते, तितका सभागृहाला, सबंधित विषयाला त्याचा अधिक लाभ होतो, पर्यायाने देशालाही त्याचा फायदा होतो. यावेळीही संसदेच्या या महान परंपरेत आम्ही सर्व खासदार मिळून मूल्यवर्धन करु, असा मला विश्वास वाटतो. कोरोनामुळे निर्माण झालेल्या परिस्थितीत ज्या ज्या गोष्टींसाठी सतर्क आणि दक्ष राहण्याची गरज आहे, त्या सर्व सूचनांचे आपल्याला पूर्ण पालन करायचेच आहे. आणि हे ही स्पष्ट आहे की-जोपर्यंत औषध नाही, तोपर्यंत अजिबात कुचराई नाही. आमची इच्छा आहे, की लवकरात लवकर जगातल्या कोणत्याही कोपऱ्यात याची लस उपलब्ध व्हावी, आपले शास्त्रज्ञ यात लवकरात लवकर यशस्वी व्हावेत आणि जगातल्या प्रत्येकाला या संकटातून बाहेर काढण्यात आपल्याला यश मिळो. या सभागृहाची आणखी एक मोठी जबाबदारी आहे आणि विशेषत: या अधिवेशनाची अधिक जबाबदारी आहे. आज आपल्या सैन्यातील वीर जवान सीमेवर पाय रोवून उभे आहेत. मोठ्या हिमतीने, एक दुर्दम्य विश्वास, दृढनिश्चय मनात घेऊन ते अत्यंत दुर्गम पर्वतांमध्ये चिकाटीने उभे आहेत, आणि काही काळाने तिकडे पाऊसही सुरु होईल. ज्या विश्वासाने ते उभे आहेत, मातृभूमीच्या रक्षणासाठी उभे आहेत, त्यांना या सभागृहाकडून सभागृहातील सर्व सदस्यांनी एका स्वरात एका भावनेने. एका संकल्पातून आपण त्यांना संदेश देऊ- सेनेच्या या वीर जवानांच्या पाठीशी संपूर्ण देश उभा आहे, संसद आणि सर्व संसद सदस्यांच्या माध्यमातून उभा आहे. मी तुम्हालाही आग्रहाने सांगेन की आधीप्रमाणे तुम्हालाही आता सर्व ठिकाणी मुक्तपणे फिरता येणार नाही, मात्र आपल्या स्वतःची काळजी घ्या. आपल्या स्वतःची नीट काळजी घ्या मित्रांनो. बातम्या तर मिळतील, ते काही तुमच्यासाठी कठीण काम नाही. मात्र स्वतःला नक्की संभाळा मित्रांनो, ही माझी तुम्हाला वैयक्तिक प्रार्थना आहे. धन्यवाद मित्रांनो!
फ्रान्सच्या एमईडीईएफच्या अध्यक्षांनी घेतली पंतप्रधानांची भेट

मुव्हमेंट ऑफ द एंटरप्रायझेस ऑफ फ्रान्स, एमईडीईएफचे अध्यक्ष पिएर गटाझ्‌ यांनी आज पंतप्रधान नरेंद्र मोदी यांची भेट घेतली. 2015 च्या एप्रिलमध्ये फ्रान्सला दिलेल्या भेटीदरम्यान फ्रान्समधल्या अनेक व्यापारी नेत्यांसमवेत संवाद साधल्याचे स्मरण पंतप्रधानांनी केले. भारत आणि फ्रान्स यांच्यातल्या वर्षानुवर्षाच्या द्विपक्षीय संबंधात व्यापारी नेत्यांचे मौल्यवान योगदान राहिल्याबद्दल त्यांनी प्रशंसा केली. भारत आणि फ्रान्स यांच्‍यातल्या वाढत्या व्यापार आणि गुंतवणूकीविषयी गटाझ्‌ यांनी पंतप्रधानांना माहिती दिली. भारतातल्या, थेट परकीय गुंतवणूकीमध्ये, फ्रान्सचा सर्वोच्च दहामध्ये समावेश असल्‍याची दखल घेतानाच भारतात व्यापारासाठी सुलभ होत असलेल्या वातावरणाचा आणि वाढत्या गुंतवणूक संधीचा, फ्रान्समधल्या कंपन्यांनी लाभ घ्यावा असे आवाहन पंतप्रधानांनी केले आहे.
पंतप्रधान विकास पैकेज अंतर्गत पाकव्याप्त जम्मू आणि काश्मीर व चंबा क्षेत्रातील विस्तापित कुटुंबांसाठीच्या पुनर्वसन पैकेजला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने आज पाकव्याप्त जम्मू आणि काश्मीर तसेच चंबा क्षेत्रातील ३६,३८४ विस्तापित कुटुंबांच्या २००० कोटी रुपयांच्या केंद्रीय मदतीला मान्यता दिली. नोव्हेंबर २०१५ मध्ये जम्मू-काश्मीर- २०१५ साठी जाहीर झालेल्या पंतप्रधान विकास पैकेज अंतर्गत हा निधी देण्यात येणार आहे. पैकेज अनुसार प्रत्येक विस्थापित कुटुंबाला उत्पनाचे साधन मिळविण्यासाठी आणि आपला चरितार्थ चालवण्यासाठी ५.५ लाख रोख रक्कम देण्यात येणार असून पात्र कुटुंबाना थेट लाभ हस्तांतरण योजनेच्या माध्यमातून वितरीत करण्यासाठी ही रक्कम जम्मू काश्मीर राज्य सरकारला दिली जाईल. पी आई बी. /बी. गोखले / एस .म्हात्रे
आंध्र प्रदेश आणि तेलंगणासाठी अन्य मागास वर्गीयांच्या केंद्रीय सूचीतील सुधारणांना केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय मागासवर्गीय आयोगाकडून मिळालेल्या सल्ल्यानुसार आंध्र प्रदेश आणि नवीन स्थापना झालेले राज्य तेलंगण यांना लागू करण्यात येणाऱ्या अन्य मागासवर्गीयांच्या केंद्रीय सूचीमध्ये जाती-जमातींचा समावेश/बदल/वगळणे आदींच्या माध्यमातून सुधारणा करण्यासाठी मंजुरी दिली आहे. राष्ट्रीय मागासवर्गीय आयोगाने आंध्र प्रदेशाच्या सूचीमध्ये एकूण 35 बदल तर तेलंगणाच्या सूचीमध्ये 86 नवीन जातींचा समावेश करण्याची शिफारस केली आहे. या बदलांमुळे आंध्र प्रदेश आणि तेलंगणामधील या जाती जमातींमधील लोकांना सरकारी सेवा आणि पदे तसेच केंद्रीय शिक्षण संस्थांमध्ये आरक्षणाचा लाभ मिळेल. केंद्र सरकारच्या विविध कल्याणकारी योजना, शिष्यवृत्ती वगैरेंचा लाभ मिळण्यासाठी ते पात्र ठरतील, जे सध्या अन्य मागासवर्गीय व्यक्तींना मिळत आहेत.
संसदेत दिव्यांग हक्क विधेयक 2016 पारित झाल्याबद्दल पंतप्रधानांनी प्रशंसा केली

संसदेत दिव्यांग जन हक्क विधेयक 2016 पारित झाल्याबद्दल पंतप्रधानांनी प्रशंसा केली आहे. पंतप्रधान म्हणाले की, हा महत्वपूर्ण क्षण आहे आणि यामुळे सुगम्य भारत चळवळीला अधिक बळ मिळेल. पंतप्रधान म्हणाले, “ दिव्यांग जन हक्‍क विधेयक -2016 पारित होणे हा महत्वपूर्ण क्षण आहे आणि यामुळे सुगम्य भारत चळवळीला अधिक बळ मिळेल.” या कायद्याअंतर्गत, सर्व प्रकारच्या दिव्यांगांचा समावेश करण्यात आला आहे आणि त्याचबरोबर अतिरिक्त लाभाच्या तरतुदीही समाविष्ट करण्यात आल्या आहेत. दिव्यांगांविरोधातील गुन्ह्यासाठी आणि नवीन कायद्यातील तरतुदींच्या उल्लंघनासाठी कठोर दंडाची तरतूद यात आहे. नवीन कायद्यामध्ये अनेक वैशिष्ट्ये आहेत. ज्यामुळे संधी, समानता आणि सुगम्यता वाढेल. अधिक माहितीसाठी हे पहा – https://goo.gl/Zwpm4k”
पंतप्रधान उद्या 21 जानेवारीला सोमनाथ येथील शासकीय विश्रामगृहाचे उद्घाटन करणार

नवी दिल्ली 20 जानेवारी 2022 पंतप्रधान नरेंद्र मोदी उद्या 21 जानेवारी 2022 रोजी सकाळी 11वाजता दूरदृश्य प्रणालीच्या माध्यमातून सोमनाथ येथील नव्या शासकीय विश्रामगृहाचे उद्घाटन करणार आहेत. उद्घाटनानंतर पंतप्रधानांचे भाषण होईल. दरवर्षी भारतातून तसेच परदेशातून लाखो भाविक सोमनाथ मंदिराला भेट देतात. सोमनाथ येथे सध्या परिचालनात असलेले शासकीय विश्रामगृह मंदिरापासून दूर अंतरावर असल्यामुळे बऱ्याच काळापासून नवीन शासकीय विश्रामगृहाची गरज भासत होती. 30 कोटी रुपयांहून अधिक निधी खर्चून बांधण्यात आलेले हे नवे विश्रामगृह सोमनाथ मंदिरापासून जवळ आहे. या विश्रामगृहात स्वतंत्र सूट्स, अतिमहत्त्वाच्या व्यक्तींसाठी आणि डिलक्स दर्जाच्या खोल्या, बैठका घेण्याची सोय असलेला कक्ष, प्रेक्षागार इत्यादी उत्तम सोयी केलेल्या आहेत. या इमारतीच्या प्रत्येक खोलीतून समुद्र दर्शन होईल अशा प्रकारे या शासकीय विश्रामगृहातील वास्तुरचना करण्यात आली आहे.
पंतप्रधानांच्या प्रधान सचिवांच्या अध्यक्षतेखाली कोरोनाव्हायरस प्रादुर्भावावरील उच्चस्तरीय बैठक

पंतप्रधान नरेंद्र मोदी यांच्या सूचनेनुसार पंतप्रधानांचे प्रधान सचिव डॉ. पी. के. मिश्रा यांच्या अध्यक्षतेखाली चीनमधील कोरोनाव्हायरस प्रादुर्भावाबद्दल उच्चस्तरीय बैठक झाली. बैठकीत अधिकाऱ्यांनी कोरोना विषाणूच्या प्रसाराशी संबंधित अलिकडील घडामोडी, सज्जता आणि प्रतिसादात्मक उपाययोजनांची माहिती प्रधान सचिवांना दिली. आरोग्य आणि कुटुंब कल्याण मंत्रालयाने प्रधान सचिवांना रुग्णालयांची तयारी, प्रयोगशाळेची तयारी, जलद प्रतिसाद दलाची क्षमता वाढवण्याच्या उपाययोजना आणि मंत्रालयाने हाती घेतलेल्या व्यापक देखरेख उपक्रमांची माहिती दिली. प्रधान सचिवांनी विमान वाहतूक मंत्रालयासारख्या अन्य मंत्रालयांनी घेतलेल्या प्रतिबंधात्मक उपायांचा आढावा देखील घेतला. आरोग्य आणि कुटुंब कल्याण मंत्रालय, इतर विविध केंद्रीय मंत्रालये तसेच राज्य सरकारे आणि केंद्रशासित प्रदेशांच्या समन्वयाने परिस्थितीवर बारकाईने नजर ठेवून असल्याचे अधिकाऱ्यांनी मुख्य सचिवांना संगितले. आतापर्यंत 7 आंतरराष्ट्रीय विमानतळांवरील 115 उड्डाणांमधून आलेल्या 20,000 लोकांची तपासणी केली गेली आहे. देशभरातील नॅशनल इन्स्टिट्यूट ऑफ व्हायरोलॉजी लॅब विषाणूची चाचणी घेण्यासाठी पूर्णपणे सज्ज आहेत. सर्व राज्य आणि जिल्हा आरोग्य अधिकाऱ्यांना सतर्क करण्यात आले असून त्यांच्या संपर्कात आहेत. केंद्रीय सचिव राजीव गौबा, गृह सचिव अजय कुमार भल्ला, परराष्ट्र व्यवहार सचिव विजय गोखले, संरक्षण सचिव अजय कुमार, आरोग्य आणि कुटुंब कल्याण सचिव प्रीती सुदान, नागरी उड्डयन सचिव प्रदीपसिंग खरोला आणि इतर अनेक वरिष्ठ अधिकारी बैठकीला उपस्थित होते.
स्वामी विवेकानंद यांच्या जयंतीनिमित्त पंतप्रधानांकडून त्यांचे स्मरण

पंतप्रधान नरेंद्र मोदी यांनी स्वामी विवेकानंद यांच्या जयंतीनिमित्त त्यांचे स्मरण केले. पंतप्रधान म्हणाले की, ‘उठा, जागे व्हा, उद्दीष्ट साध्य होईपर्यंत थांबू नका. स्वामी विवेकानंद यांच्या जयंतीदिनी त्यांच्या या समृद्ध विचारांचे स्मरण करत त्यांनी सेवा आणि त्यागाच्या मुल्यांवर भर दिला. युवा शक्तीवरचा त्यांचा विश्वास अद्‌भुत होता. स्वामी विवेकानंद यांच्या विचार आणि आदर्श मूल्ये कोट्यवधी भारतीयांना विशेषत: आपल्या युवकांना प्रेरणा आणि ऊर्जा देतात. त्यांच्याचकडून आपण मजबूत, सर्वसमावेशक आणि अनेक क्षेत्रात जागतिक नेतृत्व करणाऱ्या भारताची निर्मिती करण्यासाठी प्रेरणा घेतली आहे.’
“21 व्या शतकातील शालेय शिक्षण” बैठकीला पंतप्रधान करणार संबोधित

नवी दिल्ली, 10 सप्‍टेंबर 2020 राष्ट्रीय शिक्षण धोरण – 2020 (एनईपी – 2020) अंतर्गत “21 व्या शतकातील शालेय शिक्षण” बैठकीत 11 सप्टेंबर 2020 रोजी व्हिडिओ कॉन्फरन्सिंगच्या माध्यमातून पंतप्रधान नरेंद्र मोदी यांचे भाषण होईल. शिक्षण मंत्रालयाच्या वतीने शिक्षक पर्वचा एक भाग म्हणून 10 आणि 11 सप्टेंबर रोजी दोन दिवसांची बैठक आयोजित करण्यात येत आहे. अलिकडेच 7 ऑगस्ट 2020 रोजी एनईपी – 2020 अंतर्गत `उच्च शिक्षणातील परिवर्तन सुधारणांवर परिषदे`च्या उद्घाटन समारंभाला देखील पंतप्रधान नरेंद्र मोदी यांनी संबोधित केले होते. मोदी यांनी 7 सप्टेंबर रोजी एनईपी – 2020 वरील राज्यपालांच्या बैठकीलाही संबोधित केले होते. एनईपी – 2020 हे 21 व्या शतकातील पहिले शिक्षण धोरण आहे जे या पूर्वीच्या 1986 मधील राष्ट्रीय शिक्षण धोरणानंतर 34 वर्षांनी घोषित करण्यात आले आहे. शाळा आणि उच्च शिक्षण स्तर अशा दोन्हीतील महत्त्वाच्या सुधारणांच्या दिशेने एनईपी – 2020 आहे. भारताला समान आणि उल्लेखनीय ज्ञानी समाज बनविण्याचे नवीन शैक्षणिक धोरणाचे उद्दिष्ट आहे. यात भारत – केंद्रित शिक्षण प्रणालीची कल्पना आहे जी भारताला जागतिक महासत्तेत रूपांतरित करण्यासाठी थेट हातभार लावेल . एनईपी – 2020 ने देशातील शालेय शिक्षणामध्ये व्यापक स्वरूपात सुधारणा आणल्या आहेत. शालेय स्तरावर 8 वर्षांपर्यंतच्या मुलांसाठी अर्ली चाइल्डहुड केअर अँड एज्युकेशन (ईसीसीई) सार्वत्रिकीकरण करण्यावर भर दिला जात आहे; 10+2 रचनेचा शालेय अभ्यासक्रम आता 5+3+3+4 अशा अभ्यासक्रम रचनेत बदलण्यात आला आहे, त्याशिवाय यामध्ये 21 व्या शतकाच्या कौशल्यांमध्ये अभ्यासक्रम समाविष्ट करणे, गणितीय विचार आणि वैज्ञानिक स्वभाव, शालेय शिक्षणासाठी नवीन व्यापक राष्ट्रीय अभ्यासक्रमाची रचना विकसित करणे, शिक्षकांसाठी राष्ट्रीय व्यावसायिक मानके, मूल्यांकन सुधारणा आणि बालकाचे सर्वंकष समग्र प्रगतीपुस्तक, आणि 6 व्या वर्गापासून व्यावसायिक अभ्यासक्रमाचा समावेश असेल. एनईपी मध्ये उद्दिष्टित व्यापक परिवर्तन देशाच्या शिक्षण प्रणालीमध्ये एक उल्लेखनीय बदल घडवून आणेल आणि माननीय पंतप्रधानांच्या कल्पनेनुसार नवीन आत्मनिर्भर भारतासाठी सक्षम आणि पुनर्रचित शैक्षणिक परिसंस्था तयार केली जाईल. नवीन शैक्षणिक धोरण 2020 पुढे नेण्यासाठी आणि शिक्षकांचा सन्मान करण्यासाठी 8 सप्टेंबर – 25 सप्टेंबर 2020 या काळात शिक्षक पर्व साजरे केले जाणार आहे. राष्ट्रीय शिक्षण धोरण 2020 विषयी संपूर्ण देशभरात वैविध्यपूर्ण विषयांवर अनेकविध वेबिनार, व्हर्च्युअल परिषदा, आणि बैठका आयोजित केल्या जाणार आहेत.